Document ID: 32010R0272

A BIZOTTSÁG 272/2010/EU RENDELETE
(2010. március 30.)
a basmati rizs behozatalára alkalmazandó egyedi szabályok megállapításáról és az eredetmeghatározással kapcsolatos átmeneti ellenőrzési rendszerről szóló 972/2006/EK rendelet módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 138. és 143. cikkére, összefüggésben 4. cikkével,
mivel:
(1)
Az EK-nak az 1994-es GATT-hoz mellékelt CXL. listájában megadott, rizsre vonatkozó engedmények módosítása tekintetében az 1994-es GATT XXVIII. cikke szerint az Európai Közösség és India között levélváltás formájában létrejött és a 2004/617/EK tanácsi határozattal (2) jóváhagyott megállapodás (3) értelmében az Indiából származó basmati rizs egyes fajtáihoz tartozó hántolt rizs behozatalára alkalmazandó vámtétel értéke nulla.
(2)
Az EK-nak az 1994-es GATT-hoz mellékelt CXL. listájában megadott, rizsre vonatkozó engedmények módosítása tekintetében az 1994-es GATT XXVIII. cikke szerint az Európai Közösség és India között levélváltás formájában létrejött és a 2004/618/EK tanácsi határozattal (4) jóváhagyott megállapodás (5) értelmében a Pakisztánból származó basmati rizs egyes fajtáihoz tartozó hántolt rizs behozatalára alkalmazandó vámtétel értéke nulla.
(3)
A 972/2006/EK bizottsági rendelet (6) 1. cikke úgy rendelkezik, hogy a rendeletben előírt szabályok a basmati hántolt rizsnek az 1234/2007/EK rendelet XVIII. mellékletében meghatározott fajtáira alkalmazandók.
(4)
A 972/2006/EK rendelet 6. cikkének (2) bekezdése szerint amennyiben a basmati rizs behozatalával összefüggésben elvégzett tagállami vizsgálatok eredménye azt mutatja, hogy a vizsgált termék nem egyezik meg a vonatkozó eredetiségigazolásban feltüntetettel, a hántolt rizsre vonatkozó vámtételt kell alkalmazni. Az említett rendelkezés nem jelöl meg toleranciaszintet az 1234/2007/EK rendelet XVIII. mellékletében felsorolt fajtákon kívüli rizs jelenlétére.
(5)
A basmati rizs előállításának és kereskedelmének körülményei miatt rendkívül nehéz biztosítani, hogy minden tétel 100 %-ban az 1234/2007/EK rendelet XVIII. mellékletében felsorolt fajtákhoz tartozó basmati rizst tartalmazzon. A basmati rizs Európai Unióba történő kereskedelmi szállításának zökkenőmentessé tétele érdekében, valamint figyelemmel arra, hogy a DNS-alapú uniós ellenőrzési rendszer még nem üzemképes, és így a tagállamok ellenőrzési eljárásaik során 5 %-os, bármely toleranciaszint tekintetében kumulatív bizonytalansági tényezőt alkalmazhatnak, az 1234/2007/EK rendelet XVIII. mellékletében felsorolt fajtákon kívüli hosszúszemű basmati rizs jelenlétére vonatkozóan helyénvaló 5 %-os toleranciaszintet előírni.
(6)
Abból a célból, hogy ezen intézkedés pozitív hatását minden érintett importőr élvezhesse, célszerű rendelkezni arról, hogy a tolerancia a basmati rizs minden olyan behozatalára vonatkozzon, amellyel összefüggésben az illetékes tagállami hatóságok még nem hozták meg a nulla vámtételre való jogosultsággal kapcsolatos végső döntést.
(7)
A 972/2006/EK rendeletet ezért indokolt ennek megfelelően módosítani.
(8)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
A 972/2006/EK rendelet 6. cikkének (2) bekezdése a következő mondattal egészül ki:
„Ugyanakkor megengedett, hogy a tétel tartalmazzon 5 % olyan, a 1006 20 17 vagy 1006 20 98 KN-kód alá sorolható hántolt rizst, amely nem tartozik az 1234/2007/EK tanácsi rendelet (7) XVIII. mellékletében felsorolt fajtákhoz.
2. cikk
A 972/2006/EK rendelet e rendelet 1. cikkével módosított 6. cikkének (2) bekezdése alkalmazandó a basmati rizsnek az e rendelet hatálybalépése előtt végrehajtott olyan behozatalaira, amelyek esetében a tagállamok még nem állapították meg végleges jelleggel az 1234/2007/EK rendelet 138. cikke szerinti nulla vámtételre való jogosultságot.
3. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
A 2. cikk az e rendelet hatálybalépését követő tizenkettedik hónap végétől nem alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. március 30-án.

Labels: 3
17
18
15